PATVIRTINTA

Lietuvos zoologijos sodo direktoriaus

2023 m. rugpjūčio 18 d. įsakymu Nr. V-54

# APATINĖS LIETUVOS ZOOLOGIJOS SODO TERITORIJOS SKYRIAUS

# GYVŪNŲ PRIŽIŪRĖTOJO

**PAREIGYBĖS APRAŠYMAS**

**i SKYRIUS**

**PAREIGYBĖ**

1. Apatinės Lietuvos zoologijos sodo teritorijos skyriaus gyvūnų prižiūrėtojas yra Lietuvos zoologijos sodo (toliau – LZS) Apatinės LZS teritorijos skyriaus (toliau - Skyrius) darbuotojas, dirbantis pagal darbo sutartį.

2. Gyvūnų prižiūrėtojo pareigybė priskiriama kvalifikuotų darbuotojų kategorijai, pareigybės lygis – C.

3. Gyvūnų prižiūrėtojas yra tiesiogiai pavaldus ir atskaitingas Skyriaus kuratoriui (tiesioginis vadovas).

**II SKYRIUS**

**SPECIALIEJI REIKALAVIMAI ŠIAS PAREIGAS EINANČIAM DARBUOTOJUI**

4. Darbuotojas, einantis šias pareigas, turi atitikti šiuos specialiuosius reikalavimus:

4.1. turėti ne žemesnį kaip vidurinį išsilavinimą ir įgytą profesinę kvalifikaciją;

4.2. mokėti anglų, rusų, vokiečių arba prancūzų kalbą pradedančiojo A2 vartotojo lygiu;

4.3. turi būti susipažinęs su Lietuvos Respublikos Konstitucija, Lietuvos Respublikos įstatymais, dokumentų rengimo, tvarkymo, apskaitos bei saugojimo taisyklėmis ir kitais norminiais teisės aktais, susijusiais su atliekamu darbu, Europos zoologijos sodų ir akvariumų asociacijos (EAZA) gyvūnų laikymo ir priežiūros zoologijos soduose standartais, LZS ir Skyriaus nuostatais, vidaus tvarkos taisyklėmis, kolektyvine sutartimi, šiuo pareigybės aprašymu ir LZS direktoriaus įsakymais bei kitais vidaus teisės aktais;

4.4. turi būti susipažinęs su aptarnaujamų gyvūnų biologija, nuolat teoriškai ir praktiškai tobulintis, esant galimybei - kelti kvalifikaciją;

4.5. privalo būti pareigingas, darbštus, dalykiškas.

**III SKYRIUS**

**ŠIAS PAREIGAS EINANČIO DARBUOTOJO FUNKCIJOS**

5. Darbuotojas, einantis šias pareigas, vykdo šias funkcijas:

5.1. laiku ir kruopščiai valo vidaus ir lauko patalpas, baseinus, aikšteles, kitas gyvūnų laikymo vietas ir aplinkinę teritoriją, šeria gyvūnus nustatytu laiku, pagal patvirtintus racionus;

5.2. kartu su LZS Veterinarijos skyriaus darbuotojais dalyvauja gydant, gaudant, fiksuojant gyvūnus, atliekant sanitarinius ir dezinfekcinius darbus;

5.3. susirgus gyvūnui ar esant kitokiems nesklandumams, nedelsiant praneša tiesioginiam vadovui, Skyriaus gyvūnų priežiūros specialistui arba, šiems nesant - LZS budinčiam specialistui;

5.4. tiesioginio vadovo nurodymu perkelia gyvūnus į kitus aptvarus, voljerus, pastatus, padeda iškrauti ar pakrauti gyvūnus jų transportavimo metu;

5.5. dirba su gyvūnų gaudymo, fiksavimo ir transportavimo inventoriumi;

5.6. vykdo gyvūnų pristatymus;

5.7. ruošia užimtumų priemones prižiūrimiems gyvūnams;

5.8. apipavidalina voljerus / patalpas ir vykdo su tuo susijusius kitus darbus pagal tiesioginio vadovo nurodymus;

5.9.dirba su LZS savanoriais ir praktikantais, dalinasi su jais gerąja praktika, supažindina su darbo specifika ir informuoja apie vykdomiems darbams taikomus reikalavimus;

5.10. nustatytu laiku periodiškai tikrinasi sveikatą pagal darbdavio patvirtintą sveikatos pasitikrinimų grafiką;

5.11. dalyvauja ypatingų situacijų padarinių likvidavime, gaudant gyvūnus;

5.12. tausoja materialines vertybes, darbo priemones, patikėtą inventorių, taupiai naudoja vandenį, medžiagas, elektros energiją;

5.13. dėvi tvarkingą darbinę aprangą ir avalynę;

5.14. palaiko tvarką bei švarą darbo vietoje;

5.15. vykdo kitus, su atliekamomis funkcijomis susijusius, nenuolatinio pobūdžio tiesioginio vadovo nurodymus / užduotis;

5.16. laikosi darbuotojų saugos ir sveikatos, gaisrinės saugos, aplinkos apsaugos reikalavimų, LZS vidaus tvarkos taisyklių;

5.17. informuoja savo tiesioginį vadovą apie darbo metu ir pakeliui į darbą ar iš darbo patirtas traumas, incidentus, kitus su darbu susijusius sveikatos sutrikimus;

5.18. esant poreikiui, dalyvauja nelaimingų incidentų tyrimuose;

5.19. esant poreikiui ir tiesioginiam vadovui nurodžius, ligos, atostogų ar kitais LZS kolegų – gyvūnų prižiūrėtojų - laikino nebuvimo darbe atvejais, pavaduoja Skyriaus ar kito LZS skyriaus nesantį darbuotoją (gyvūnų prižiūrėtoją);

5.20. vadovaujantis gyvūnų priežiūros specialisto parengtomis rekomendacijomis ir patvirtintu planu, vykdo priskirtų gyvūnų grupės elgsenos formavimą;

5.21. pagal EAZA rekomendacijas pildo privalomus ir vietinius gyvūnų stebėjimo žurnalus, formas ir kitus dokumentus;

5.22. dalyvauja LZS vykdomuose projektuose;

5.23. vyksta į komandiruotes transportuojant gyvūnus.

**IV SKYRIUS**

**BAIGIAMOSIOS NUOSTATOS**

6. Pareigybės aprašymas įsigalioja nuo 2023 m. rugsėjo 1 d., o konkretaus darbuotojo atžvilgiu yra taikomas nuo susipažinimo datos.

Susipažinau, 1 egz. gavau ir vykdyti sutinku:

|  |
| --- |
|  |
| parašas |
|  |
| vardas, pavardė |
|  |
| data |